b'\n_START_ARTICLE_\nCerkev sv. Ane, Velike \xc4\x8ce\xc5\xa1njice\n_START_SECTION_\nOpis\n_START_PARAGRAPH_\nRomarska cerkev sv. Ane v Velikih \xc4\x8ce\xc5\xa1njicah stoji nad vasjo, severno od \xc5\xa0entvida. Po izro\xc4\x8dilu je prvotno stala na njenem mestu kapelica. Grofica s Pristave, Virida, pa je sovra\xc5\xbeila nekega hlapca. Zato ga je poslala k apnenici, da bi ga vrgli vanjo. Pobo\xc5\xbeni hlapec pa se je najprej pomudil pri kapeli, da bi v njej molil. Ne da bi za to vedela grofica, je zatem poslala k apnenici svojega sina, da bi preveril, ali so izpolnili ukaz. Ker je pri\xc5\xa1el k apnenici pred hlapcem so ga vrgli prvega vanjo, saj so preostali hlapci dobili naro\xc4\x8dilo, naj vr\xc5\xbeejo v apnenico tistega, ki bo prvi pri\xc5\xa1el k njim. Ko je grofica Virida sli\xc5\xa1ala za smrt svojega sina se je spokorila in postavila na mestu kapelice cerkev. Ali zgodba dr\xc5\xbei ne vemo, prvi\xc4\x8d pa se cerkev v Velikih \xc4\x8ce\xc5\xa1njicah omenja leta 1643, vendar glede na odkrite sledove romanskih elementov lahko sklepamo, da je cerkev starej\xc5\xa1ega nastanka. Veliki oltar je iz 18. stoletja, poleg njega pa ima cerkev \xc5\xa1e dva stranska oltarja, ki sta posve\xc4\x8dena sv. Ur\xc5\xa1uli (delo Jurija Skarnusa) in sv. Florjanu.'